Thomas Adelskov (S), 2004-02-19:
Vi skal jo træde varsomt, når vi i Folketinget begynder at regulere et område.
Man skal jo både kigge på konkurrencen, på indtjeningsmulighederne - i det her tilfælde for teleselskaberne - man skal kigge på forbrugernes situation og muligheder, deres ønsker og krav om billigere priser, deres ønsker og krav om bedre service.
For godt et år siden krævede Socialdemokratiet mere konkurrence på bredbåndsmarkedet.
Vi kunne konstatere, at markedet stort set var gået i stå.
På den baggrund blev det i forligskredsen besluttet, at IT- og Telestyrelsen skulle udarbejde en konkurrenceredegørelse, og i den kom en række anbefalinger.
Disse anbefalinger og en række andre politiske krav resulterede i konkurrencepakken, en pakke, som indebærer mere bredbånd, altså at flere danskere får adgang til at kunne få ADSL, mere lige vilkår mellem TDC og konkurrenterne, væk med en række gebyrer og yderligere meget mere dialog imellem aktørerne på markedet.
Nogle af disse ting er allerede trådt i kraft og virker, og det har også været glædeligt at kunne konstatere, at nogle af TDC's konkurrenter, som tidligere har kunnet fremlægge regnskaber, som viste, at de over en 3-årig periode følte sig udkonkurreret og sat ud på sidelinjen for et beløb på 120 mio. kr., nu oplyser, at hvis man med den gældende pakke skulle lave det samme regnestykke, ja, så ville det være tæt på nul. I dag, sådan som det er oplyst over for mig, er der også kommet nye tal fra IT- og Telestyrelsen, som siger, at der dels er en stor fremgang i antallet af danskere med bredbånd, dels har TDC's konkurrenter vundet markedsandele.
Der er grund til at sikre, at der fortsat er innovation.
Der er grund til at sikre, at der fortsat er konkurrence, og at miljøet kan blomstre.
Vi havde gerne set, at vi kunne finde nogle løsninger, f.eks. inden for nummeroplysningsområdet, hvor vi og også IT- og Telestyrelsen jo konkluderer, at konkurrencen er meget svag.
Det har ikke kunnet lade sig gøre i denne her omgang.
Det er måske et af de områder, vi kan kigge på senere.
I høringssvarene har en række teleselskaber og organisationer
peget på bindingsperioden, altså populært sagt: Hvor lang tid kan man binde forbrugerne, når de får en telefon med sammen med abonnementet?
Operatørerne og nogle af organisationerne har ønsket at forlænge perioden fra 6 måneder til 12 måneder.
Vi tror ikke på, at en stavnsbinding af forbrugerne fra ½ år til 1 år vil øge innovationen, vil øge det danske telemarked.
Vi tror sådan set på, at der, hvor selskaberne konkurrerer både på pris og på indhold, og hvor forbrugerne forholdsvis hurtigt kan flytte, er der, hvor innovationen skabes, og det er det, der vil gavne markedet.
Vi er glade for, at vi med i det her lovforslag har fået masteoplysningerne, og at borgerne nu får mulighed for på internettet at kunne se, hvor der er master placeret i det åbne landskab, eller hvor de påtænkes placeret.
Jeg vil godt kvittere for, at branchen i denne her sammenhæng har vist meget stor åbenhed og selv har ønsket, at disse oplysninger blev gjort tilgængelige for borgerne.
Til sidst skal jeg sige, at Socialdemokratiet er ganske godt tilfreds med det her forslag. Vi støtter det og glæder os til udvalgsbehandlingen.